Kate Mackinnon

Kranosakralterapi

Bedre helse og indre ro med kraniosakralterapi Med forord av Wayne W. Dyer

Oversatt av Kari Kahrs

Kate Mackinnon

Kranosakralterapi

Bedre helse og indre ro med kraniosakralterapi Med forord av Wayne W. Dyer

Oversatt av Kari Kahrs

Til Claire og Haimish

– mitt livs lys og glede

og

Til minne om

dr. John Upledger (1932–2012)

Dette diktet av Nancy Levin ble inspirert av hennes opplevelse av kraniosakralterapi. Det er en glede å få gjengi det her med hennes tillatelse.

Hel

Mens hendene hennes navigerer seg gjennom

det kartet kroppen min utgjør,

er det vibrasjonens og stillhetens utstråling av rytmer

som nå gjør det mulig for meg

å ta imot det den skjuler,

og oversette alt det den har å fortelle.

Denne reisen mot vissheten,

dypt i min kjerne,

om at jeg er elsket

uansett hva jeg gjør eller ikke gjør,

selv om jeg ikke gjør noe som helst, er jeg elsket.

Men for å tro trenger jeg mot.

Det har jeg funnet i min egen kropp.

Min kropp,

en skattkiste,

dens cellers hemmeligheter bak lås og slå

til det øyeblikket de var klar til å bli avdekket.

I kroppen

utvikles kjærligheten først i form av sult.

Disse veggene har celleminner.

Det finnes noe uforglemmelig der.

Stramt tilpasset hus,

som knapt nok dekker skjelettet

i dehydrerte ørkenlignende tilstander

inngis med livskraft,

utfylles og utvides,

næres og tilpasses.

Optimistisk.

Sansningene vender tilbake, og der,

mens jeg fortsatt holdt pusten,

føler jeg meg oppfylt for første gang.

Min kraft er svært forvirrende.

Selv om bena mine bare har lyst til å løpe,

kan jeg føle at føttene mine er i ferd med å finne sine røtter,

henter sikkerhet for min styrke.

Jeg fant mitt grunnlag

og det som nærer meg,

ved å be om hjelp

fra en intuitiv hånd.

Kroppen min,

som en gang var en festning,

bønnfaller nå om inntreden,

og inntreden igjen.

Slik starter tøværet.

Etter å ha vært fastfrosset på samme sted

i så lang tid

frigjøres jeg

av bølger av flammer og bønn.

Omsider har jeg funnet passasjen fra mitt hjerte

som avdekker veien til healing.

Slik, i denne oppmykningen,

lærer jeg at kjærlighet

kommer i mange former:

i flammer fra lys overført

i kyss og ønsker om fred

i snø som omgir en foss i fjellet.

Kroppen min smelter

utover sine grenser.

Tankene mine,

som er mine egne

for aller første gang.

Og mens deler av meg

vender tilbake eller ankommer,

er det ene og alene begjæret som fornemmer

stigningen og fallet

i det som lever

i det indre.

Og nå,

rensket for alt

jeg en gang definerte

meg selv etter,

tar det kun et øyeblikk

å legge merke til

at jeg alltid har vært

hel.

FORORD

For bare noen få år tilbake visste jeg svært lite om temaet kraniosakralterapi. Ved et par anledninger var jeg blitt kontaktet av personer som kalte seg kraniosakralterapeuter, og som tilbød meg en behandling. Sannheten er imidlertid at jeg ikke følte noe som helst, og at jeg ikke var i stand til å oppdage merkbare forbedringer av noe slag. I alt vesentlig opplevde jeg en avslappende time, uttrykte min takknemlighet, og det var slutten på historien. Selv om jeg ikke så bort fra de mulige helbredende egenskapene i kraniosakralterapien, var jeg en smule skeptisk ved tanken på at usynlig energi skulle kunne beveges omkring ved at terapeuten følte rytmer i kroppen min og utførte forsiktig berøring. Som det sies i Broadway-sangen fra A Chorus Line: «I tried it and I felt nothing».

Dette var før jeg startet med en serie overraskende og bemerkelsesverdige behandlinger med kraniosakralterapi hos forfatteren av denne boken, Kate Mackinnon. Jeg hadde min aller første behandling hos Kate i februar 2010, kort tid etter at jeg hadde fått diagnosen kronisk lymfatisk leukemi. Energinivået mitt var svært lavt på den tiden, og jeg var fortsatt lettere rystet over den nye tilstanden i livet mitt. Imidlertid var jeg så velsignet at denne usedvanlige healeren ga meg to kraniosakralbehandlinger daglig i flere dager.

Helt fra første øyeblikk i den aller første behandlingen hos Kate følte jeg en energikilde bevege seg gjennom hele kroppen min mens jeg lå på massasjebenken. Den seansen ble en forvandlende opplevelse for meg. Da den var over, visste jeg at noe formidabelt nettopp hadde skjedd. Noe jeg ikke var i stand til å beskrive, skjedde i hodet mitt og beveget seg ned gjennom ryggraden min. Jeg følte at jeg hadde fått ny energi, jeg følte meg lettere og befant meg i en tilstand av takknemlighet mot Gud for at han hadde sendt denne fantastiske kvinnen til meg i denne vanskelige perioden i livet mitt.

Kate ga meg to behandlinger om dagen i fire dager. Ved to anledninger ga hun meg faktisk kraniosakralterapi mens jeg fløt i havet sammen med henne. Jeg gikk fra å være skeptiker til overbevist troende når det gjaldt denne metodens evne til å frembringe healingenergi, sammenlignet med de mer ubehagelige og risikable metodene det allopatiske medisinske systemet kan tilby.

Jeg befinner meg nå i mitt syttiende tiår, og etter å ha vært en meget aktiv idrettsutøver i hele mitt voksne liv – jeg har deltatt i mange konkurranseløp i maraton, jeg har spilt tennis på turneringsnivå daglig i mer enn tre tiår og har praktisert yoga og langdistansesvømming – har kroppen min reagert på dette fysiske treningsopplegget med en lang rekke smerter og brysomme lidelser. Jeg har erfart at Kate Mackinnons varsomme kraniosakralterapi har vært et absolutt mirakel for meg når det gjelder å fordrive irriterende ubehag.

Jeg kaller Kate min mirakelarbeider. Faktisk er jeg så imponert og positivt påvirket av denne kvinnens ferdigheter at jeg har bedt henne om å arbeide med flere av familiemedlemmene mine, og jeg har også presentert henne for mange venner og kolleger. Uten unntak har hver eneste person som har gjennomgått behandlinger med kraniosakralterapi hos Kate – også de som generelt sett stiller seg mest tvilende når det gjelder energimedisin og alt som ikke er grundig og vitenskapelig bevist medisinsk behandling – hatt den samme reaksjonen jeg selv har opplevd.

I innledningen til min egen nyutgitte bok, Wishes Fulfilled (norsk tittel: Fra ønske til virkelighet. O.a.), har jeg tatt med en oppsummering av en behandling med kraniosakralterapi Kate utførte på en ung kvinne, Nicollette, som led av et alvorlig tilfelle av Bells parese. Ansiktslammelsen, som forsvant i løpet av svært kort tid, kunne delvis tilskrives det arbeidet Kate utførte med henne.

På en reise til Assisi, Lourdes og Medjugorje i 2011 med tittelen «Experiencing the Miraculous» tilbød Kate kraniosakralterapi til en rekke åndelig søkende som deltok på denne reisen sammen med meg. Uten unntak havnet alle tilbakemeldingene i kategorien «hun er helt fantastisk, jeg føler meg bedre enn på mange år». Den samme typen tilbakemeldinger kommer alltid når jeg ber Kate om å gi en kraniosakralbehandling. Det er som en massasje av sjelen. Hun har i sannhet brakt utførelsen av kraniosakralterapi til et helt nytt nivå når det gjelder healing.

♥ 

Jeg er blitt så imponert over de mulighetene som ligger i kraniosakralterapien, ikke bare når det gjelder healing, men også når det gjelder å skape en følelse av velvære og indre fred når behandlingen utføres av en dyktig utøver, at jeg ba Kate om å skrive sin egen bok om hvordan man oppnår en fornemmelse av likevekt og forbedret helse gjennom kraniosakralterapi. I denne boken som du skal til å lese, forteller hun fra sine mange år med forskning og praksis.

Jeg er veldig glad for å kunne skrive noen innledende ord til denne bemerkelsesverdige boken. Den er i sannhet en skattkiste, fylt med praktiske råd om hvordan man kan lindre spenninger og stress som har hatt tilhold i kroppen i lengre tid. Dette er ingen teknisk håndbok for dem som ønsker å lære hvordan man blir kraniosakralterapeut. Boken er skrevet for den alminnelige mann og kvinne som ønsker å få det bedre, som ønsker å lindre eventuelle plagsomme ubehagstilstander og ta i bruk en healingmetode som ikke innebærer foreskriving av medikamenter eller enda mer drastiske metoder, for eksempel kirurgi.

Jeg har lenge ment at ethvert problem har sin åndelige løsning. Etter å ha gjennomgått 50 behandlinger hos Kate i løpet av de senere år, og etter å ha observert alle dem av mine venner, kolleger og familiemedlemmer hun har hjulpet uten bruk av medikamenter og fysisk manipulering, føler jeg nærværet av en ånd som er i arbeid sammen med henne på en helt utrolig måte. Dette er en subtil og intuitiv tilnærming til healing, og Kate har også lagt sin egen intuisjon i skrivearbeidet til denne boken.

Etter mange års studier og praksis har Kate fått tillit til sine egne evner til å føle gjennom hender og hjerte, og med stor dyktighet formidler hun sin subtile healingbevissthet på sidene i denne boken. Det er med stor glede jeg bifaller arbeidet til denne meget dyktige, intuitive, åndelig baserte healeren, som jeg er stolt av å kunne kalle min venn og kollega.

Jeg oppfordrer deg til å legge nøye merke til det denne fenomenale læreren har å tilby deg når det gjelder kraniosakralterapi som et alternativ til de langt mer ytterliggående mulighetene som generelt tilbys gjennom den tradisjonelle medisinske modellen. Jeg griper enhver anledning til å få en kraniosakralbehandling hos Kate. Jeg betrakter det som en energijustering for både kropp og sjel. Les denne boken grundig, med et sinn som er åpent for alt, og som ikke er fastlåst i noe. Den tilbyr deg en vei til bedre helse og økt velvære ved hjelp av en terapeutisk metode som du kanskje aldri før har vurdert.

Helt siden den dagen Kate kom til meg med sine dyktige hender, sitt varme hjerte og sin intensjon om å være et healingredskap for meg, har kraniosakralterapi vært en del av livsstilen min. Ralph Waldo Emerson uttalte en gang disse ordene: «Gud trer inn i hvert eneste individ gjennom en privat dør.» For meg har Kate vært Guds dyktige og gode assistent. Hun har åpnet en ny dør som har ført meg til nivåer av glede, healing og velvære jeg aldri tidligere har kunnet forestille meg. Måtte du få oppleve det samme når du legger ut på din egen reise sammen med min personlige kraniosakralterapeut, Kate Mackinnon. Du er i gode hender.

Wayne W. Dyer

INNLEDNING

Helt fra jeg begynte å arbeide som fysioterapeut, har jeg lagt merke til hvordan pasientenes emosjonelle og åndelige velvære er dypt forbundet med det fysiske velværet. Jeg har truffet mange pasienter rett før de skulle gjennomgå operasjoner, og de som raskest og enklest gjenvant helsen, var de som betraktet kirurgien som en metode som skulle hjelpe dem frem til de neste spennende opplevelsene i livet. Den positive oppfatningen de hadde av prosedyren, påvirket resultatet. I motsetning til dette ga andre pasienter som ble innlagt ved sykehuset, kategorisk uttrykk for at de var innlagt for å dø. Uansett hvilke medikamenter, operasjoner og behandlingsformer de ble tilbudt, var det ingen av dem som forandret den veien de hadde valgt.

Sett på bakgrunn av min opplæring i de tradisjonelle metodene innenfor vestlig medisin, virket det innledningsvis kjettersk bare å skulle tenke tanken at pasientenes følelser og oppfatninger skulle kunne bestemme resultatet av behandlingene. Men – som jeg erfarte om og om igjen – den emosjonelle tilstanden påvirker faktisk både hvordan vi blir syke, og hvor lett vi helbredes. Når vi føler oss stresset, for eksempel, aktiverer nervesystemet kjemp eller flykt-responsen. Mange lever av ulike årsaker i en kontinuerlig tilstand av høy alarmberedskap, noe som holder nervesystemet på høygir og hindrer oss i å helbredes på en god måte.

Selv om lærerne ved fysioterapistudiet hevdet at vi implementerte en holistisk tilnærmingsmåte, føltes arbeidet lite gjennomtenkt og usammenhengende, og langt fra «helt». Vi lærte hvordan vi skulle bryte ned tilstander mekanisk og konsentrere oss om fysiske symptomer (for eksempel «nedsatt bevegelsesevne», «brystsmerter» eller «kortpustethet»), hvordan vi skulle kombinere dette med de riktige undersøkelsesresultatene og oppsummere det hele i en endelig prognose og behandlingsplan. Vi trodde at hvis bare den vurderingen vi foretok, var korrekt, ville behandlingen fungere. Men pasientenes følelsesmessige tilstand – og dermed også tilstanden i nervesystemet deres – ble ikke vurdert med samme nivå av grundighet.

Da jeg tok mitt første kurs i kraniosakralterapi, begynte jeg omsider å forstå hvordan jeg kunne benytte en virkelig holistisk tilnærmingsmåte for å hjelpe pasientene med å helbredes. Kraniosakralterapi kunne behandle pasientenes fysiske symptomer, samtidig som metoden lindret det underliggende stresset som lå skjult i kroppen. Mens jeg arbeidet med klientene mine, ble de friskere av sykdommer de hadde lidd av i lengre tid, skader ble helbredet, og kroniske smerter og spenninger i kjeve, nedre del av ryggen og i nakken forsvant for aldri mer å vende tilbake. Tradisjonelle medisinske behandlingsmetoder ville ha omfattet smertestillende medikamenter, uttøyningsøvelser, eller kanskje til og med kirurgiske inngrep! Selv om disse metodene er effektive når det gjelder å lindre smerte på kort sikt, behandler de ikke den egentlige kilden til ubehaget med tanke på å hindre den i å manifestere seg i andre deler av kroppen. På min behandlingsbenk, ved hjelp av kraniosakralterapi, finner jeg frem til kilden til pasientens symptomer.

En kraniosakralterapeut benytter varsom berøring for å kartlegge kroppens reaksjon på stress og skader – i enkelte tilfeller etter nylige ulykker eller sykdom, i andre tilfeller etter traumer som oppsto for lenge siden – og deretter hjelpe kroppen med å kvitte seg med dem. Dette lindrer smerte og ubehag og fremmer healingprosessen. Kraniosakralterapi er et partnerskap mellom terapeut og pasient der de budskapene som kroppen sender ut om hvor det sitter spenninger og stress, tolkes.

♥ 

Jeg får ofte spørsmålet: «Hvordan hadde det seg at du begynte å studere kraniosakralterapi?» Først utdannet jeg meg til fysioterapeut (fysisk terapeut) i Skottland sist på 1980-tallet. Deretter arbeidet jeg på sykehus i Oxford og i London og tilbrakte perioder innenfor flere forskjellige medisinske områder før jeg bestemte meg for å spesialisere meg på barnesykdommer, og etter hvert ledet jeg en gruppe fysioterapeuter som hadde spesialisert seg på lidelser hos barn.

Jeg hørte om kraniosakralterapi for første gang da jeg arbeidet med et barn som hadde cerebral parese. Da familien hennes fortalte meg om metoden, var jeg meget skeptisk. Når jeg nå ser tilbake, innser jeg at utgangspunktet mitt var uvitenhet – jeg følte meg truet på grunn av en misforstått følelse av eierskap over de resultatene pasientene mine oppnådde. Den utdaterte forestillingen min om forholdet mellom terapeut og pasient handlet om at det kun var jeg som visste hva som var best, og at jeg alene skulle kontrollere hvilken retning behandlingen tok. Jeg trodde at når barnets familie var ute etter å forbedre den omsorgen hun fikk, innebar det at de mente at min behandling var virkningsløs. Nå innser jeg at denne formen for atferd er å gjøre pasientene mine en bjørnetjeneste, og jeg oppfordrer dem aktivt til å forsøke andre healingmetoder.

Kraniosakralterapi fanget oppmerksomheten min nok en gang da min venninne Paola fikk en slik behandling før hun oppsøkte tannlegen sin i forbindelse med et komplisert problem. Hun opplevde forbløffende lindring og innsikt, hun innså at sorgen over morens død, som hun ikke hadde tillatt seg å føle, tappet henne for den energien hun trengte for å lege problemet. Etter én enkelt behandling med kraniosakralterapi trengte hun en langt mindre inngripende tannlegebehandling enn det som opprinnelig var planlagt.

Etter å ha hørt om Paolas resultater, bestemte jeg meg for å delta ved en demonstrasjon av kraniosakralterapi ved en konferanse om fysioterapi for barn. I motsetning til mange andre terapiformer vil en observatør i mange tilfeller ikke se at det skjer stort, så kraniosakralterapi kan være svært kjedelig å observere. For dem som mottar behandlingen eller utfører den, skjer det imidlertid mye aktivitet som kan føles i kroppen. Etter demonstrasjonen hadde jeg ikke oppnådd nevneverdig større klarhet når det gjaldt hva terapien egentlig gikk ut på, men jeg var nysgjerrig på de resultatene folk oppnådde. Det var imidlertid ikke før jeg flyttet til San Francisco Bay Area og begynte å bevege meg gjennom de mange stegene som var nødvendige for å skaffe meg lisens som fysioterapeut i California, at jeg meldte meg på mitt første kurs i kraniosakralterapi ved Upledger Institute. Jeg ble totalt hektet.

Jeg vil gjerne dele reisen min med deg i denne boken, slik at også du kan få glimt av de hemmelighetene kroppen din sitter inne med, og lære hvordan du kan frigjøre ditt sunne jeg. Kanskje har du hørt begrepet kraniosakralterapi uten egentlig å vite hva det dreier seg om. Eller kanskje du er på jakt etter håp, nye muligheter for og løsninger på helseproblemene dine. Kanskje mottar du kraniosakralterapi allerede, men forstår fortsatt ikke fullt ut hvordan metoden fungerer.

Målet mitt er å forklare vitenskapen bak denne effektive behandlingsmetoden på en måte som vil være forståelig for personer uten medisinsk bakgrunn. Du får også lese historier om personer som har benyttet kraniosakralterapi som støtte i tilfriskningen etter en lang rekke helseproblemer. Disse pasienthistoriene vil gi deg bedre forståelse ikke bare av teorien bak kraniosakralterapien, men også av den praktiske utførelsen av metoden.

Mange av klientene mine har sagt at de ikke vet hvordan de skal beskrive enkelte av de fornemmelsene de har følt under behandlingene, og de har store problemer med å fortelle vennene sine om det. Dette er en av utfordringene med å skrive eller snakke om kraniosakralterapi: Ettersom det finnes både et energetisk aspekt ved metoden og en fysisk side, kan det være vanskelig å omsette erfaring til ord. I denne boken forsøker jeg å gi et konkret rammeverk som gjør det mulig å forstå dette healingarbeidet.

♥ 

Et annet problem med å skrive en bok om kraniosakralterapi er å velge hva slags informasjon som skal inkluderes, ettersom feltet har en lang historie og et bredt omfang av praksis og anvendelsesområder som er i stadig utvikling. Jeg har utdannelsen min fra Upledger Institute, som ble grunnlagt av dr. John Upledger, han som opprinnelig utviklet kraniosakralterapien. Ved Upledger Institute drives forskning innenfor kraniosakralterapi, og det arbeides ut fra en undervisningsplan med strenge krav i opplæringen av utøvere. Det finnes også andre tankeretninger og andre former for opplæring på området kraniosakralterapi der det også utvikles talentfulle utøvere. Og selv om det er mye diskusjon om de ulike teorienes fortrinn, har jeg en mistanke om at man i siste instans får tilgang til de samme stedene i kropp og sjel. Det er bare det teoretiske rammeverket som er beskrevet på forskjellige måter.

Hvis du ønsker å tilegne deg mer solide grunnleggende kunnskaper innenfor kraniosakralterapi, finnes det en rekke utmerkede bøker av mer teknisk natur basert på Upledgers teori og praksis som er skrevet for terapeuter. Jeg følte imidlertid at det manglet en bok i den eksisterende litteraturen som kunne hjelpe vanlige mennesker med å forstå faget, inspirere dem til å få behandling, og formidle virkemidler som kunne forsterke opplevelsen.

Jeg vil anbefale at du leser denne boken fra side én og utover. Det første kapitlet gir et overblikk over behandlingsformen og forklarer på hvilken måte kraniosakralterapien er rotfestet i en dyp forståelse av kroppens fysiske funksjonsmåte og den energetiske siden ved mennesket. I det andre kapitlet gis et kort overblikk over kraniosakralterapiens historie, og det beskrives hvilken opplæring som er nødvendig for å bli kraniosakralterapeut. Teknikker og teorier forklares slik de er presentert i undervisningsplanen. I kapittel tre fortelles hva man kan forvente under en typisk behandlingstime med kraniosakralterapi, og det gis en beskrivelse av de forandringene man kan oppleve som et resultat av behandlingen. I kapittel fire går vi nærmere inn på de grunnleggende prinsippene i Upledgers kraniosakralterapi, den «indre visdommen». Her kan du lese eksempler på at kroppen med den riktige hjelpen vet hvordan den helbreder seg selv, og du får vite hvordan du kan understøtte din egen healingprosess. I kapittel fem kan du lese flere pasienthistorier som belyser noen av de mange tilstandene som er blitt løst ved hjelp av kraniosakralterapi.

I de tre siste kapitlene i boken presenteres metoder for hvordan man kan bli aktivt engasjert i egenomsorg og maksimere de fordelene man kan oppnå gjennom kraniosakralterapien. I kapittel seks snakker vi litt om hvordan man finner frem til den rette utøveren, og hvordan kraniosakralterapi kan kombineres med andre behandlingsmetoder man benytter. I kapittel sju kan du lese konkrete eksempler på hvordan du opprettholder de resultatene du oppnår, slik at du får mest mulig ut av behandlingen med kraniosakralterapi, både mens du ligger på behandlingsbenken, og hjemme hos deg selv. Til slutt, i kapittel åtte, forklarer jeg enkle, konkrete teknikker du kan utføre på deg selv, venner og familie. Det finnes også en ordliste bakerst i boken som kan være til hjelp når det gjelder å holde oversikten over de ordene og uttrykkene som benyttes innenfor kraniosakralterapien, samt et avsnitt med henvisninger til forskjellige Internett-sider, bøker og utøvere som kan være til nytte om du ønsker å lære mer.

Jeg håper du vil få stor glede og nytte av Kraniosakralterapi, og at du vil bli like godt kjent med og begeistret for kraniosakralterapien som jeg er.